钦定古今图书集成/理学汇编/文学典/第201卷 > 《诗品总评》前人
## 钦定古今图书集成/理学汇编/文学典/第201卷 > 《诗品总评》前人

吾览锺记室《诗品》，折衷情文，裁量事代，可谓允矣。词
亦奕奕发之，第所推源，出于何者，恐未尽然。迈、凯、昉、
约，滥居中品，至魏文不列乎上，三公屈第乎下，尤为
不公，少损连城之价，吾独爱其评。子建“骨气奇高，词
彩华茂，情兼雅怨，体被文质。”嗣宗“言在耳目之内，情
寄八荒之表。”灵运名章迥句，处处间起，丽典新声，络
“绎奔会。越石善为凄悷之词，自有清拔之气。明远得
景阳之诡諔，含茂先之靡嫚，骨节强于谢混，驱迈疾
于颜延，总四家而并美，跨两代而孤出。元晖奇章秀
句，往往警遒，足使叔源失步，明远变色。”文通诗体，总
维善于摹拟，筋力于王微，成就于谢朓。此数评者，赞
许既实，措撰尤工。